Brian Molefe by provinsiale rede verwelkomBrain Molefe Vrydag in Taung vir die provinsiale rede. Foto: ANA Brian Molefe, voormalige Eskom-hoof wat gister as ANC-LP ingehuldig is, is Vrydag spesiaal deur Noordwes se premier, Supra Mahumapelo, in die wetgewer verwelkom. Mahumapelo het tydens sy provinsiale rede in Taung vir Molefe verwelkom en gesê Molefe moet ŉ dik vel ontwikkel om in die politiek te oorleef. “Mnr. Molefe, die hoogste bome vang die meeste wind,” het hy gesê. Molefe is Donderdag amptelik as LP ingehuldig. Sy toetrede tot die parlement het wyd reaksie ontlok, met sommige mense wat meen dit is slegte nuus vir Suid-Afrika, terwyl ander Molefe se nuwe posisie verwelkom het. Molefe het in November by Eskom bedank, kort nadat die voormalige openbare beskermer, Thuli Madonsela, haar sogenaamde staatskapingsverslag bekend gestel het en kontak tussen Molefe en die Gupta-familie aan die lig gebring het. Molefe het egter gesê sy bedanking is nie ŉ skulderkenning nie, maar hy doen dit juis in belang van Eskom. Hy het volgehou hy het niks verkeerds gedoen nie en dat hy, wanneer hy die geleentheid gegun word, sy onskuld sal bewys.